Ibu beri dua anak air gula, kopi O ganti susu
GEORGE TOWN: Demi
memastikan dua anaknya tidak kelaparan, seorang ibu terpaksa membancuh air gula
dan kopi O untuk menggantikan susu kerana tidak mampu selepas hilang punca
pendapatan sejak Perintah Kawalan Pergerakan (PKP). K. Mageswari, 31,
berkata, beliau kehilangan punca pendapatan RM600 sebulan selepas kedai makan
tempatnya bekerja tidak beroperasi bagi mematuhi arahan PKP. Beliau berkata,
pendapatan sebagai pencuci pinggan mangkuk itu digunakan untuk membayar sewa
rumah sebanyak  RM100, bil air dan elektrik serta
belanja harian. “Sejak PKP, saya
sudah tidak bekerja dan hanya bergantung pada Bantuan Prihatin Nasional (BPN)
RM1,600 yang diberikan kerajaan. Nasib baik kerajaan ada beri bantuan, kalau
tidak saya tidak tahu macam mana nak meneruskan kelangsungan hidup. Dengan duit
bantuan ini saya guna sikit untuk membeli lampin  dan susu anak. “Tapi sejak
seminggu lepas, susu anak sudah habis dan saya pun tidak mampu membelinya
kerana wang yang ada semakin menyusut. Saya terpaksa bancuh air gula dan kopi O 
serta nasi berlaukkan telur goreng untuk anak-anak,” katanya ketika
ditemui di rumahnya di Flat Taman Free School, di sini semalam. Mageswari berkata,
sebelum ini beliau hanya bekerja untuk tiga hari dalam seminggu iaitu pada
Jumaat dengan bayaran RM35 manakala Sabtu dan Ahad masing-masing dengan bayaran
RM50 bermula jam  8 pagi hingga 12 tengah hari. 
 Menurutnya, beliau
meninggalkan dua anaknya G. Keashav, 5, dan G. Racheal, 2, di rumah dan meminta
bantuan jiran untuk memantau anak-anaknya ketika bekerja di kedai makan yang
terletak berhampiran rumahnya. “Saya bersyukur
mempunyai jiran yang baik dan banyak membantu. Mereka turut memberi sumbangan
makanan dan pakaian kepada anak-anak saya. Sepanjang PKP ini juga ada pihak
yang menghantar makanan tengah hari kepada kami,” katanya yang juga
menghidap penyakit tiroid. Berkongsi kisah
hidupnya, Mageswari berkata, sebelum ini beliau tinggal bersama keluarga
mertua, namun kehidupannya semakin terhimpit selepas suaminya meninggalkannya
dan beliau terpaksa keluar dari rumah keluarga mertuanya sebelum mendapat rumah
sewa di Flat Taman Free School dengan bantuan seorang wakil rakyat. Selain dua anaknya
itu, beliau mempunyai dua lagi anak di mana anak sulungnya, Shadannshwaraan,
13, hasil perkahwinan pertamanya kini di bawah jagaan Crystal Home di Padang
Tembak, di sini dan seorang lagi anak hasil perkahwinan kedua, G. Kavini, 4,
dijaga oleh keluarga mertuanya. Kesusahan keluarga
itu turut mendapat perhatian Persatuan Hindu Pulau Pinang (PHA) yang memberi
sumbangan barang keperluan seperti tepung, bihun, biskut, gula, milo, susu
tepung dan sebagainya. – BERNAMA 
See author's posts
